
[bookmark: _Toc434218041]Informatīvais ziņojums „Par akciju sabiedrību „Reverta””[footnoteRef:2] [2:  Deklasificēšanas pamatojums: EM 09.03.2026. vēstule Nr.7-12/2026/1417N] 



Ministru kabinets 2015.gada 8.decembra sēdē (Prot.Nr.66 67.§) izskatīja un pieņēma zināšanai ekonomikas ministres iesniegto informatīvo ziņojumu, tajā skaitā informāciju, ka akciju sabiedrības „Reverta” (turpmāk – Reverta) darbības rezultāti 2015.-2017.gados atšķirsies no 2013.gada 3.decembrī Ministru kabineta atbalstītā (prot.Nr.64, 63.§ 12.punkts) un Eiropas Komisijas atbalstītā (2014.gada 9.jūlija lēmums Nr.SA.36612 – 2014/C (ex 2013/NN)) valsts atbalsta atmaksas grafika (protokollēmuma 2.punkts), kā arī pieņēma zināšanai jauno prognozēto valsts atbalsta atmaksas grafiku līdz 2017.gadam (protokollēmuma 3.punkts).

1.tabula
Prognozētie valsts atbalsta atlikumi uz gada beigām, milj. euro
	
	2015
	2016
	2017

	Atlikums pārskata perioda sākumā 
	455
	422
	359

	Pamatsummas atmaksa 
	(33)
	(63)
	(13)

	Atlikums pārskata perioda beigās (Bāzes scenārijs*)
	422
	359
	346

	Procentu maksājumi 
	(19)
	(18)
	(4)

	Papildu maksājumi
	(3)
	(3)
	(1)

	Eiropas Komisijas 09.07.2014 lēmums Nr.SA.36612 – 2014/C (ex 2013/NN)
	383
	351
	351


* Ministru kabineta 2015.gada 8.decembra sēdē izskatītajā informatīvajā ziņojumā „Par akciju sabiedrību „Reverta”” Sliktākā scenārijā ietvaros valsts atbalsta pamatsummas atlikums 2015.gada beigās tika paredzēts 447,0 milj. euro, kas saistīts ar iespējamu laika starpību no 3 lielo ekspozīciju darījumiem. Valsts atbalsta pamatsummas atlikumu 2016. un 2017.gada beigās tika paredzētas vienādos apmēros gan Bāzes scenārijam, gan Sliktākajam scenārijam. 

Ministru kabinets 2015.gada 8.decembrī tika informēts, ka 2015.gada 3.novembra elektroniskajā sarakstē Eiropas Komisijas atbildīgās nodaļas pārstāvji ir informējuši Finanšu ministriju, ka viņi piekrīt valsts atbalsta pamatsummas atlikumu atšķirībai atmaksas grafikā bez nepieciešamības grozīt Eiropas Komisijas lēmumu. Eiropas Komisijas atbildīgās nodaļas pārstāvji uzskatīja, ka plānotās novirzes valsts atbalsta atmaksas grafikā ir īslaicīgas, kas izriet no zemākas pārvaldāmo aktīvu kvalitātes un vērtības, salīdzinot ar to, kas bija plānots restrukturizācijas plānā. Lēnāka aktīvu izstrāde un tiesvedības ar parādniekiem ir jau atzītas grūtības Eiropas Komisijas 2014.gada 9.jūlija lēmumā Nr.SA.36612 – 2014/C (ex 2013/NN).


Novirzes apstiprinātajā valsts atbalsta atmaksas grafikā

Reverta 2016.gada 20.decembra vēstulē Nr.2.-05/79 (turpmāk – Vēstule) (pielikums Nr.1) informē finanšu ministri, Valsts kasi un valsts akciju sabiedrību “Privatizācijas aģentūra” (turpmāk - Privatizācijas aģentūra) par novirzēm apstiprinātajā valsts atbalsta atmaksas grafikā, kā arī lūdz pagarināt Reverta 2011.gada 11.slēgtās emisijas obligācijas dzēšanas termiņu līdz 2017.gada 29.decembrim, kad dzēšanas termiņš iestājas arī pārējām nedzēstajām 2011.gada slēgtās emisijas obligācijām. 
Reverta Vēstulē norāda, ka 2015.gadā tika veikti maksājumi par emitētajiem parāda vērtspapīriem 53,1 milj. euro apmērā, kas, salīdzinot ar Ministru kabineta 2015.gada 8.decembra sēdē izskatītajā informatīvajā ziņojumā „Par akciju sabiedrību „Reverta”” bāzes scenāriju (turpmāk – Bāzes scenārijs), veidoja 95% no paredzētajiem 55,8 milj. euro. Tā rezultātā faktiskais emitēto vērtspapīru pamatsummas atlikums 2015.gada 31.decembrī bija 424,6 milj. euro, kas bija par 2,7 milj. euro, jeb 0,6% augstāks nekā paredzēts Bāzes scenārijā. Pārskatītajā atgūšanas prognozē Sliktākais scenārijs paredzēja vēl lielāku emitēto vērtspapīru pamatsummas atlikumu 447 milj. euro apmērā. Tādejādi visos būtiskajos aspektos valsts atbalsta atmaksa 2015.gadā atbilda prognozētajam. 
2016.gada 11 mēnešos Reverta kopā ar tās meitas uzņēmumiem ir realizējusi 188 nekustamos īpašumus ar kopējo realizācijas vērtību 23,5 milj. euro un kredītu portfeļa izstrādes rezultāta ir atguvusi 43,9 milj. euro.
Līdz šī informatīvā ziņojuma iesniegšanas brīdim 2016.gadā Reverta ir veikusi maksājumus par emitētajiem parāda vērtspapīriem (pamatsumma un procenti) 46,6 milj. euro apmērā. 2016.gada 20.decembrī Reverta plāno veikt maksājumu par valsts atbalsta ieguldījumu pamatkapitālā (papildmaksa) 3,2 milj. euro apmērā. 2016.gada 30.decembrī Reverta plāno dzēst 2011.gada 10.slēgtās obligāciju emisijas atlikušo pamatsummu 10,0 milj. euro apmērā kopā ar uzkrātajiem procentiem 51 tūkst. euro apmērā. Tādējādi 2016.gadā kopējais veikto maksājumu apmērs veidos 59,8 milj. euro un emitēto parāda vērtspapīru atlikumi 2016.gada 31.decembrī veidos 384,6 milj. euro:
2.tabula
Prognozētais valsts atbalsta atlikums uz 2016.gada beigām, milj. euro
	
	2016

	Atlikums pārskata perioda sākumā 
	425

	Pamatsummas atmaksa
	(40)

	Atlikums pārskata perioda beigās
	385

	Procentu maksājumi 
	(17)

	Papildu maksājumi
	(3)



Emitēto vērtspapīru pamatsummas atlikums 2016.gada 31.decembrī būs par 34 milj. euro jeb 9,7% augstāks nekā noteikts Eiropas Komisijas 2014.gada 9.jūlija lēmumā Nr.SA.36612 – 2014/C (ex 2013/NN), t.i., 351 milj. euro, un par 26 milj. euro jeb 7,2% augstāks nekā noteikts Ministru kabineta 2015.gada 8.decembra sēdē izskatītajā informatīvajā ziņojumā „Par akciju sabiedrību „Reverta”” Bāzes scenārijā, t.i., 359 milj. euro.

Savā Vēstulē Reverta šo novirzi skaidro ar sekojošiem būtiskiem faktoriem:
i. ieilgušo neskaidro ģeopolitisko stāvokli, kā rezultātā saglabājās zema investoru no austrumiem interese par investīcijām Latvijā un Baltijā;
ii. to Reverta parādnieku, kuru aktīvi ir izvietoti Krievijā, spēju un interesi kārtot savas saistības pret Reverta;
iii. vietējos investorus ir būtiski ietekmējusi pastāvošā makroekonomiskās izaugsmes palēnināšanās (iekšzemes kopprodukta pieauguma 2016.gadā aktualizētā prognoze ir 1,8% vai pat zemākā līmenī, salīdzinot ar sākotnēji prognozēto 2,5% pieaugumu). Ar ļoti retiem izņēmumiem, vietējiem investoriem nav intereses un spējas slēgt darījumus vērtībā virs 500 tūkst. euro. 
iv. joprojām aktīvās un sekmīgās parādnieku pretdarbības parādu piedziņas lietās un tiesu sistēmas un tiesībsargājošo iestāžu darbības neefektivitāte rezultējas vēlākos, nekā plānots, naudas atgūšanas termiņos.

Reverta Vēstulē apkopoja iepriekš minēto faktoru negatīvu ietekmi uz Reverta 2016.gadā plānoto atgūto naudas līdzekļu apmēriem:
· no plānotajiem 10 nekustamajiem īpašumiem ar ārējo ekspertu noteikto tirgus vērtību virs 1 milj. euro, 2016.gadā Reverta ir izdevies realizēt tikai 5 īpašumus, atgūstot 17,2 milj. euro plānoto 18,0 milj. euro apmērā. No pārējo 5 nekustamo īpašumu ar noteikto tirgus vērtību virs 1 milj. euro realizācijas bija plānots atgūt 17,1 milj. euro. Līdz ar to no plānotajiem ieņēmumiem no 10 vērtīgāko nekustamo īpašumu realizācijas 2016.gadā 35,1 milj. euro vietā ir atgūti tikai 17,2 milj. euro, veidojot atšķirību 17,8 milj. euro apmērā. 
· no 9 kredītu ekspozīcijām ar atlikušo vērtību virs 1 milj. euro 2016.gadā tika plānots atgūt 34,5 milj. euro. No šīm 9 ekspozīcijām 2016.gada 11 mēnešos Reverta ir izdevies atgūt 21,0 milj. euro jeb par 13,5 milj. euro mazāk nekā plānots. Šī novirze ir skaidrojama ar pasliktinājušos situāciju Krievijā, kā rezultātā nav atgūti plānotie 8 milj. euro, viena parādnieka un maksātnespējas administratora krāpniecisko darbību rezultātā ir iekavēta 2,4 milj. euro atgūšana, kā arī ir iekavējusies naudas līdzekļu saņemšana no ķīlas objekta realizācijas izsolē 4,1 milj. euro apmērā.

Vēstulē Reverta norāda, ka šobrīd ir noslēgti darījumi ar kopējo vērtību 14,3 milj. euro, par kuriem naudas līdzekļus plānots saņemt 2016.gada beigās vai arī 2017.gada sākumā. Tuvākajā laikā Reverta plāno noslēgt darījumus ar kopējo vērtību 9,5 milj. euro, par kuriem naudas līdzekļi varētu tiks saņemti 2017.gada 1.ceturksnī. 
2011.gada 10.slēgtās obligāciju emisijas ar atlikušo pamatsummu 10,0 milj. euro apmērā un 11.slēgtās obligāciju emisijas ar atlikušo pamatsummu 35,6 milj. euro apmērā noteiktais dzēšanas termiņš iestājās 2016.gada 30.decembrī. Reverta plāno dzēst 10.slēgtās obligāciju emisijas atlikušo pamatsummu noteiktajā termiņā, taču iepriekš aprakstīto faktoru un notikumu rezultātā nespēs noteiktajā termiņā dzēst 11.slēgtās obligāciju emisijas atlikušo pamatsummu 35,6 milj. euro apmērā.


Reverta kredītportfeļa un nekustamo īpašumu portfeļa pārdošanas procesa gaita

Ministru kabinets 2016.gada 14.jūnija sēdē (Prot.Nr.29 68.§ 2.punkts) izskatīja un pieņēma zināšanai Ministru prezidenta biedra, ekonomikas ministra iesniegto Privatizācijas aģentūras sagatavoto informatīvo ziņojumu par Reverta un nolēma nekavējoties uzsākt Reverta kredītportfeļa un nekustamo īpašumu portfeļa pārdošanas procesu. 
Ministru kabinets 2016.gada 6.decembrī pieņēma zināšanai Ministru prezidenta biedra, ekonomikas ministra iesniegto Privatizācijas aģentūras sagatavoto informatīvo ziņojumu par Reverta, tai skaitā, par kredītportfeļa un nekustamo īpašumu portfeļa pārdošanas procesa gaitu un indikatīvo laika grafiku.
1.attēls
Indikatīvais laika grafiks[image: ]
Vēstulē Reverta informē, ka 2016.gada 20.oktobrī sagatavotā mārketinga informācija par Reverta aktīvu portfeļiem tika izsūtīta 65 potenciālajiem investoriem. No uzrunātajiem investoriem konfidencialitātes līgumus parakstīja 15 investori un 2016.gada 17.novembrī tiem tika piešķirta pieeja virtuālajai datu telpai.
2016.gada 13.decembris tika noteikts kā nesaistošo piedāvājumu iesniegšanas termiņš, kurā 7 potenciālie investori iesniedza nesaistošos piedāvājumus par visiem četriem vai atsevišķiem aktīvu portfeļiem. Šobrīd sadarbībā ar SIA „KPMG Baltics” iesniegtie piedāvājumi tiek izvērtēti un analizēti, lai izvēlētos investorus ar augstākajiem piedāvājumiem, ar kuriem turpināt darbu un aicināt iesniegt saistošos piedāvājumus.
Atbilstoši pašreizējam laika grafikam padziļinātās izpētes posms tiks uzsākts 2017.gada janvārī un līdz 2017.gada februāra beigām tiek plānots saņemt saistošos piedāvājumus no investoriem. Pēc saņemto saistošo piedāvājumu izvērtēšanas, 2017.gada martā un aprīlī būs jāpieņem lēmumi par Reverta aktīvu portfeļu pārdošanu un jānoslēdz attiecīgi aktīvu pārdošanas līgumi ar izvēlēto investoru/investoriem. Aktīvu portfeļu nodošana un pārdošanas procesa noslēgšana ir plānota līdz 2017.gada jūnija beigām. 
Lai turpinātu iesākto pārdošanas procesa gaitu un neapdraudētu tā izpildi, lietderīgi ir atlikt Reverta 2011.gada 11.slēgtās obligāciju emisijas dzēšanas termiņu līdz 2017.gada beigām. Nepagarinot dzēšanas termiņu iestāsies tehniska Reverta saistību neizpilde, kuras rezultātā var tikt pārtraukts pārdošanas process, potenciālie investori var izlemt tajā vairs neņemt dalību. Atliekot 2011.gada 11.slēgtās obligāciju emisijas dzēšanas termiņu līdz 2017.gada beigām, Reverta netiek piešķirts jauns valsts atbalsts, jo netiek mainīts valsts atbalsta atmaksas grafikā noteiktais valsts atbalsta atmaksas gala termiņš, kas saskaņā ar Eiropas Komisijas 2014.gada 9.jūlija lēmumu Nr.SA.36612 – 2014/C (ex 2013/NN) ir 2017.gads.
Ievērojot ar Reverta noslēgto līgumu par valsts atbalsta noguldījumu izvietošanu nosacījumus, līdz Ministru kabineta lēmuma pieņemšanai attiecībā uz iespējamo obligāciju dzēšanas termiņa pagarināšanu Valsts kase aprēķina nokavējuma procentus emisijas dzēšanas maksājumu kavējumiem no 2016.gada 30.decembra. Ja Ministru kabinets atbalstīs emisijas dzēšanas termiņa pagarināšanu, Valsts kase dzēsīs aprēķinātos nokavējuma procentus atbilstoši Civillikuma 1762. panta 2. punktam. Tas savukārt ļaus pēc iespējas lielāku Reverta līdzekļu apjomu novirzīt valsts atbalsta pamatsummas atmaksai.


[bookmark: _Toc434312983]Konsultācijas ar Eiropas Komisiju

2016.gada 16.decembrī notika telekonference, kurā piedalījās Eiropas Komisijas, Finanšu ministrijas, Valsts kases, Privatizācijas aģentūras un Reverta pārstāvji. Sarunas laikā tika pārrunāti Reverta 2016.gada darbības rezultāti un nozīmīgākie aspekti, kas ietekmēs Reverta darbību turpmāk. Sarunas laikā Eiropas Komisijas atbildīgās nodaļas (case team) pārstāvji tika informēti par esošo situāciju ar uzņemto saistību izpildi, ģeopolitiskās un ekonomiskās situācijas ietekmi uz Reverta darbību, plānotiem valsts atbalsta atmaksas iespējamiem apjomiem, kā arī par Reverta kredītportfeļa un nekustamo īpašumu portfeļa pārdošanas procesa gaitu. 
Pēc Eiropas Komisijas atbildīgās nodaļas (case team) pārstāvju ierosinājuma 2016.gada 16.decembrī Reverta sagatavoja nepieciešamo informāciju par iespējamām novirzēm valsts atbalsta atmaksas grafikā un to iemesliem. Finanšu ministrija 2016.gada 20.decembrī pārsūtīja šo informāciju Eiropas Komisijas atbildīgajai nodaļai (pielikums Nr.1).
Saistībā ar Eiropas Komisijai nosūtīto informāciju par Reverta 2017.gada 10.janvārī (ar papildus precizējumu 2017.gada 13.janvārī) elektroniskajā sarakstē (pielikums Nr.2) Eiropas Komisijas atbildīgās nodaļas pārstāvji ir informējuši Finanšu ministriju, ka viņi ir informēti par faktisko likviditātes valsts atbalsta atlikumu uz 2016.gada beigām 384,6 milj. euro apmērā, kas ir par 25,3 milj. euro lielāks nekā tika prognozēts 2015.gada beigās Eiropas Komisijai sniegtajā informācijā. Eiropas Komisijas atbildīgās nodaļas pārstāvji ir informējuši, ka viņi saprot, ka arī uz 2017.gada beigām likviditātes valsts atbalsta apjoms varētu palikt šādā līmenī, jo lielākā 2017.gadā atgūto līdzekļu daļa tiks novirzīta procentu maksājumiem Valsts kasei. Eiropas Komisijas atbildīgās nodaļas pārstāvji apstiprinājuši, ka, balstoties uz tai sniegto informāciju, nav tālāku komentāru par valsts atbalsta lēmuma ieviešanu.


[bookmark: _Toc447892511]Likumprojekts saistībā ar Reverta darbības izbeigšanu 2017.gadā

Ministru kabinets 2015.gada 8.decembra sēdē (Prot.Nr.66 67.§) izskatīja un pieņēma zināšanai Ekonomikas ministrijas sadarbībā ar Finanšu ministriju, Tieslietu ministriju un Privatizācijas aģentūras veikto izvērtējumu par iespēju veikt grozījumus normatīvajos aktos saistībā ar Reverta darbības izbeigšanu 2017.gadā (protokollēmuma 5.punkts) un uzdeva (protokollēmuma 6.punkts) Finanšu ministrijai izstrādāt likumprojektu, kurā ir ietverti likvidācijas nosacījumi, ievērojot Eiropas Komisija 2014.gada 9.jūlija lēmumu Nr.SA.36612 – 2014/C (ex 2013/NN).
Iepriekš minēto likumprojektu par grozījumiem Komercdarbības atbalsta kontroles likumā Saeima 2016.gada 22.decembrī atbalstīja 2.lasījumā, priekšlikumu iesniegšanas termiņš 3.lasījumam tika noteikts 2017.gada 12.janvāris.


Informācija par tiesvedības starp Reverta un R.Karginu gaitu

Ministru kabinets 2016.gada 6.decembrī pieņēma zināšanai Ministru prezidenta biedra, ekonomikas ministra iesniegto Privatizācijas aģentūras sagatavoto informatīvo ziņojumu par Reverta, tai skaitā, par tiesvedību ar Remu Karginu par pakārtotām saistībām. Ministru kabineta izskatītājā informatīvajā ziņojumā tika iekļauta informācija, ka 2016.gada 13.jūnijā, izskatot Reverta apelācijas sūdzību R.Kargina prasības lietā, Augstākās tiesas Civillietu palāta R.Kargina prasību apmierināja pilnībā, piedzenot no Reverta 15 milj. euro. 2016.gada 1.augustā, saņemot pilno spriedumu, Reverta nācās secināt, ka tiesa savā spriedumā valsts atbalsta jautājumus vispār nav pieminējusi un līdz ar to nav arī vērtējusi. 2016.gada 29.augustā par minēto spriedumu Reverta iesniedza kasācijas sūdzību izskatīšanai Augstākās tiesas Civillietu departamentā. Lai nodrošinātu, ka Augstākās tiesas Civillietu departaments nepārkāpj „sloga sadales” principa piemērošanu, 2016.gada 15.septembrī Finanšu ministrija pēc Reverta lūguma nosūtīja Eiropas Komisijai vēstuli, kurā saskaņā ar Padomes Regulas (ES) 2015/1589 29.panta 2.daļas noteikumiem ir lūgusi Eiropas Komisiju iesaistīties minētajā tiesvedības procesā un paust savu viedokli.
Reverta 2017.gada 13.janvāra vēstulē Nr.2.-05/04 (pielikums Nr.3) informēja Valsts kasi un Privatizācijas aģentūru par pēdējiem notikumiem iepriekš minētās tiesvedības sakarā. Reverta informē, ka ar Augstākās tiesas Civillietu departamenta tiesnešu kolēģijas 2016.gada 15.decembra rīcības sēdes lēmumu ierosināta kasācijas tiesvedība un lieta nodota izskatīšanai rakstveida procesā. Kasācijas instances tiesas procesā atzinuma sniegšanai lietā pieaicināta Eiropas Komisija. 
Papildus Reverta informē, ka 2016.gada 20.decembrī R.Kargins Augstākajā tiesā iesniedza pieteikumu par prasības nodrošināšanu, lūdzot nodrošināt apelācijas instances spriedumu, ja tas stātos spēkā, un ierakstot par labu R.Karginam attiecīgajos zemesgrāmatas nodalījumos ķīlas tiesības atzīmes attiecībā uz 31 Reverta piederošu nekustamo īpašumu un Latvijas Republikas Uzņēmumu reģistra Komercreģistrā ierakstīt aizlieguma atzīmes attiecībā uz vairāku Reverta meitas sabiedrību kapitāla daļām. 
Neskatoties uz to, ka lietas materiālos ir redzams, ka lietā ir ierosināta kasācijas tiesvedība un viedokļa sniegšanai ir pieaicināta Eiropas Komisija, 2016.gada 23.decembrī tiesnese M.Katlapa pieņēma lēmumu nodrošināt R.Kargina prasību. Reverta minētā lēmuma norakstu saņēma 2017.gada 3.janvārī. Tādējādi šobrīd zemesgrāmatu nodalījumos ir reģistrētas ķīlas tiesības atzīmes par summu 5 milj. euro uz 26 Reverta piederošiem nekustamajiem īpašumiem, kā arī Komercreģistrā ir reģistrētas aizlieguma atzīmes uz trīs Reverta meitas sabiedrību kapitāla daļām, kuras ir ieķīlātas par labu Finanšu ministrijai saskaņā ar starp Reverta un Finanšu ministriju noslēgto komercķīlas līgumu. 
Reverta ieskatā piemērotais prasības nodrošinājums būtiski apgrūtina tās saimniecisko darbību, Reverta ir iesniegusi pieteikumu Rīgas apgabaltiesā iepriekš minētā prasības nodrošinājuma atcelšanai. Papildus, lai novērstu šādas situācijas atkārtošanos nākotnē, Reverta piedāvā reģistrēt hipotēkas uz Reverta īpašumā esošajiem nekustamajiem īpašumiem par labu Finanšu ministrijai Reverta saistību izpildei par summu 5 milj. euro. Minētā summa būtu pietiekama, ņemot vērā, ka Reverta īpašumā šobrīd atrodas nekustamie īpašumi ar kopējo kadastrālo vērtību aptuveni 3 milj. euro apmērā, kā arī ņemot vērā, ka saistībā ar plānoto Reverta kredītportfeļu pārdošanu, jaunu vērtīgu īpašumu nonākšana Reverta īpašumā nav paredzama. Šobrīd, kamēr spēkā ir par labu R.Karginam reģistrētā ķīlas atzīme, minētā hipotēka būs reģistrēta ar otro kārtu, bet pēc ķīlas atzīmes dzēšanas, hipotēka kļūs par pirmās kārtas hipotēku.
Likviditātes valsts atbalsta noguldījumu izvietošanu Reverta regulē 2010.gada 30.jūlijā starp Finanšu ministriju un Parex/Reverta noslēgts līgums (turpmāk – Pamatlīgums), atbilstoši kuram, Parex/Reverta par labu Finanšu ministrijai nodibināja komercķīlu. 2011.gada 21.janvārī pie Pamatlīguma tika parakstīta vienošanās Nr.1, ar kuru tika noteikts, ka gadījumos, kad Parex/Reverta īpašumā nonāk nekustamais īpašums, kurš viena mēneša laikā nav pārreģistrēts uz tādas Reverta meitas sabiedrības, kuras kapitāla daļas atbilstoši komercķīlas noteikumiem ir ieķīlātas par labu Finanšu ministrijai, Parex/Reverta ir pienākums reģistrēt par labu Finanšu ministrijai pirmās kārtas hipotēku attiecīgajā zemesgrāmatā. Lēmumus par nekustamo īpašumu pārreģistrāciju uz bankas meitas sabiedrību vārda pieņēma valde un padome (16.11.2011. Parex bankas valdes pieņemtais lēmums Nr.12/65/11, ko 24.11.2011. ar savu lēmumu Nr.23/16/1  apstiprināja bankas padome). 
Vienlaikus Parex/Reverta informēja, ka bez jau pieminētajiem īpašumiem ir nekustamie īpašumi, kuri sakarā ar parādnieku liktajiem šķēršļiem jāsaglabā bankas īpašumā, jo pārreģistrējot tos uz bankas meitas sabiedrības vārda, tiktu zaudēts kredīta devēja statuss. Tāpat atbilstoši Parex/Reverta sniegtajai informācijai hipotēku reģistrācija uz šiem īpašumiem ievērojami apgrūtinātu Parex/Reverta iespējas veikt operatīvus darījumus ar šiem īpašumiem, kā arī būtiski sadārdzinātu kopējo valsts atbalsta atgūšanas procesu. Līdz ar to nolūkā nodrošināt efektīvāku šo īpašumu pārvaldīšanu, 2011.gada 28.decembrī starp Parex/Reverta un Finanšu ministriju aktualizētajā  vienošanās Nr.2 nosacījums par hipotēkas līgumu par nekustamā īpašuma ieķīlājumu netika iekļauts.

Pielikumā: 
1) Akciju sabiedrības “Reverta” 2016.gada 16.decembra vēstules Nr.2.-05/78 kopija uz 4 lpp.
2) Eiropas Komisijas 2017.gada 10.janvāra un 2017.gada 13.janvāra e-pasti uz 2 lpp.
3) Akciju sabiedrības “Reverta” 2017.gada 13.janvāra vēstules Nr.2.-05/04 kopija uz 4 lpp.

